একই পরিবারের ৩ জনের গলাকাটা মরদেহ উদ্ধার

অনলাইন ডেস্ক:

রাজধানীর আশুলিয়ায় বহুতল ভবনের একটি ফ্ল্যাটে এক দম্পতি ও তাদের শিশুসন্তানকে গলা কেটে হত্যার ঘটনা ঘটেছে। খবর পেলে পুলিশ মরদেহগুলো উদ্ধার করে।

ধারণা করা হচ্ছে আনুমানিক তিনদিন আগে তাদের হত্যা করেছে দুর্বৃত্তরা।

শনিবার (৩০ সেপ্টেম্বর) রাত ১০টার দিকে জামগড়া ইউনিক ফকির বাড়ির মোড় এলাকার মেহেদী হাসানের মালিকানাধীন ভবনের চারতলার একটি ফ্ল্যাটে এ হত্যাকাণ্ডের ঘটনা ঘটে।

নিহতরা হলেন মোক্তার হোসেন বাবুল, তার স্ত্রী শাহিদা বেগম এবং ১২ বছর বয়সী ছেলে মেহেদী হাসান জয়।

মোক্তার হোসেন ঠাকুরগাঁওয়ের পীরগঞ্জ থানার লোহাগড়া গ্রামের মৃত জহির উদ্দিনের ছেলে। শাহিদার গ্রামের বাড়ি রাজশাহী। তারা আশুলিয়ায় পোশাক শ্রমিক।

বিষয়টি জানার পর পুলিশ ও র‌্যাবের কর্মকর্তারা ঘটনাস্থল পরিদর্শন করেন।

আশুলিয়া থানার উপ-পরিদর্শক (এসআই) জোহাব আলী বলেন, স্থানীয়দের কাছ থেকে খবর পেয়ে আমরা ঘটনাস্থলে এসে বিছানার ওপর মা ও ছেলের মরদেহ দেখতে পাই। পাশের ঘরে হাত-পা বাঁধা অবস্থায় মোক্তার হোসেনের মরদেহ উদ্ধার করা হয়। হত্যার কারণ তদন্তের শেষে বলা যাবে।